b'\n_START_ARTICLE_\nDejan Bravni\xc4\x8dar\n_START_SECTION_\n\xc5\xbdivljenjepis\n_START_PARAGRAPH_\nNa Srednji glasbeni \xc5\xa1oli v Ljubljani je violino \xc5\xa1tudiral v razredu Frana Stani\xc4\x8da, na Akademiji za glasbo v Ljubljani pa je diplomiral leta 1957 pri prof. Karlu Ruplu. \xc5\xa0tudij je nadaljeval v Moskvi pri Davidu Ojstrahu in v Rimu. Svojo violinisti\xc4\x8dno kariero je za\xc4\x8del izklju\xc4\x8dno kot koncertant (kot solist je nastopil s \xc5\xa1tevilnimi orkestri in slavnimi dirigentskimi imeni); kasneje tudi kot pedagog. Leta 1963 je prejel nagrado Pre\xc5\xa1ernovega sklada za svoje poustvarjalno delo. Od leta 1967 je bil profesor violine na Akademiji za glasbo v Ljubljani, med letoma 1993 in 2001 pa tudi dekan te ustanove._NEWLINE_Njegov o\xc4\x8de je slovenski skladatelj Matija Bravni\xc4\x8dar, njegov sin pa slikar in pianist Igor Bravni\xc4\x8dar. Na Akademiji za glasbo, kjer je pou\xc4\x8deval, je spoznal u\xc4\x8denko, s katero se je po smrti prve \xc5\xbeene tudi poro\xc4\x8dil. Druga \xc5\xbeena, violinistka Sidika Smailovi\xc4\x87 Bravni\xc4\x8dar pou\xc4\x8duje v glasbenemu ateljeju Tartini.'